เจาะ4ธุรกิจเข้าตลาดหุ้นปี’54
บริษัทประกันมากกว่า30แห่งสนใจพลังงานทางเลือกต้องการทุนก้อนโต
10 ส.ค. 2554

บริษัทประกันมากกว่า30แห่งสนใจพลังงานทางเลือกต้องการทุนก้อนโต
ตลท.แย้มกลยุทธ์หาหุ้นเข้าใหม่ปีหน้ามุ่ง 4 ธุรกิจ ประกัน พลังงาน สื่อสาร และยานยนต์ ส่วนที่ปรึกษาทางการเงินเนื้อหอมพลังงานทางเลือกวิ่งเข้าหา
นายชนิตร ชาญชัยณรงค์ ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า คณะอนุกรรมการสรรหาบริษัทจดทะเบียน ได้กำหนดทิศทางการสรรหาหุ้นเข้าใหม่ในปี 2554 มุ่งใน 4 กลุ่มธุรกิจ ประกอบด้วยเทคโนโลยีการสื่อสาร ยานยนต์ ธุรกิจประกันภัยประกันชีวิต และธุรกิจพลังงานซึ่งรวมถึงโรงไฟฟ้า 
ขณะนี้ตลาดหลักทรัพย์ได้เริ่มทำงานตามเป้าหมายของปีหน้าควบคู่กับปีนี้ เนื่องจากหุ้นเข้าใหม่ในปีนี้ได้เกือบใกล้เป้าหมายที่ตั้งไว้จะมีมูลค่าหลักทรัพย์ตามราคาตลาด (มาร์เก็ตแคป)  1 แสนล้านบาท และบริษัทที่จะเข้าตลาดต้องใช้เวลาในการเตรียมตัวไม่ต่ำกว่า 1 ปี 
“ธุรกิจประกันภัยค่อนข้างมีความพร้อม โดยเฉพาะการกำกับดูแลภายใต้ คปภ. ซึ่งมีความใกล้เคียงกับเกณฑ์ของตลาดหลักทรัพย์ เช่น การรายงานงบการเงินประจำปีผ่านการตรวจสอบจากผู้สอบบัญชี 90 วัน ขณะที่ ตลท.กำหนดภายใน 60 วัน แต่หากเป็นงบรายไตรมาส กำหนดภายใน 45 วันเหมือนกัน ดังนั้นกลุ่มนี้อาจปรับตัวไม่มาก และทาง คปภ.ก็มีนโยบายให้บริษัทประกันภัยยกระดับเป็นบริษัทมหาชนภายใน 2555” นายชนิตร กล่าว
แหล่งข่าวจากตลาดหลักทรัพย์ เปิดเผยว่า เมื่อสัปดาห์ที่ผ่านมาตลาดหลักทรัพย์ได้จัดสัมมนาเตรียมความพร้อมธุรกิจประกันภัยสู่ตลาดทุน ซึ่งมีบริษัทประกันจำนวนมากเข้าฟัง และมีมากกว่า 30 บริษัท แสดงความสนใจจะเข้าตลาดหุ้น ส่วนพลังงานและโรงไฟฟ้ามีมากกว่า 5 บริษัท แต่อาจไม่เห็นผลในปีหน้า ต้องใช้เวลาเตรียมตัว 23 ปี 
กลุ่มยานยนต์จะเป็นบริษัทผู้ผลิตชิ้นส่วนเพื่อป้อนให้กับอุตสาหกรรมยานยนต์ ซึ่งเป็นดาวรุ่งของประเทศ 
ขณะที่กลุ่มสื่อสารนั้นหากระบบ 3จี เกิดขึ้นจริง น่าจะเป็นบริษัทลูกของบริษัทสื่อสารขนาดใหญ่ ซึ่งต้องการระดมทุนอย่างน้อย 23 หมื่นล้านบาท
นายวรชาติ ทวยเจริญ กรรมการผู้จัดการ บริษัท ฟินเน็กซ์ แอ๊ดไวเซอรี่ กล่าวว่า บริษัทมีลูกค้า 34 ราย ที่ติดต่อให้เป็นที่ปรึกษาในการขยายธุรกิจไปยังพลังงานทดแทนมากขึ้น โดยเฉพาะด้านพลังงานไฟฟ้าจากแสงอาทิตย์ (โซลาร์เซลล์) เพื่อเสริมธุรกิจหลักในกลุ่มอุตสาหกรรม อิเล็กทรอนิกส์ กลุ่มซื้อขายสินค้าอุปโภคบริโภค และบรรจุหีบห่อ เพราะธุรกิจพลังงานทางเลือกกำลังได้รับความนิยม เนื่องจากมีความเสี่ยงน้อยและสามารถสร้างรายได้ที่แน่นอน หากได้รับสัญญาค่าพร้อมจ่ายไฟฟ้า (PPA) จากการไฟฟ้าส่วนภูมิภาค (กฟภ.) แล้ว เพราะทาง กฟภ.จะรับซื้อไฟทั้งหมด อีกทั้งอัตราผลตอบแทนจากการลงทุน (IRR) สูงกว่า 10% แต่ธุรกิจนี้มีข้อจำกัดตรงที่ใช้เม็ดเงินลงทุนสูงมาก 
ด้านนายประเสริฐ ตันตยาวิทย์ หัวหน้าธุรกิจวาณิชธนกิจ บล.ทิสโก้ กล่าวว่า บริษัทพลังงานทางเลือก ต้องการให้บริษัทเป็นที่ปรึกษาในการระดมทุน ซึ่งมีทั้งต้องการเข้าตลาดหลักทรัพย์ และการหาผู้ร่วมลงทุน